钦定古今图书集成/理学汇编/文学典/第198卷 > 《思颍诗后序》欧阳修
## 钦定古今图书集成/理学汇编/文学典/第198卷 > 《思颍诗后序》欧阳修

皇祐元年春，予自广陵得请来颍，爱其“民淳讼简而
物产美，土厚水甘而风气和”，于是慨然已有终焉之
意也。尔来俛仰二十年间，历事三朝，窃位二府，宠荣
已至而忧患随之，心志索然而筋骸惫矣。其于思颍
之念，未尝少忘于心，而意之所存，亦时时见于文章
也。今者幸蒙宽恩，复解重任，使得待罪于亳，既释危
机之虑，而就闲旷之优，其进退出处，顾无所系于事
矣，谓可以偿夙志者，此其时哉！因假道于颍，盖将谋
决归休之计也。乃发旧稿，得《自南京以后诗》十馀篇，
皆《思颍》之作，以见予拳拳于颍者非一日也。不类倦
飞之鸟，然后知还；惟恐勒移之灵，却同俗驾尔。